Objava obavijesti o odobrenju standardne izmjene specifikacije proizvoda za naziv u sektoru vina iz članka 17. stavaka 2. i 3. Delegirane uredbe Komisije (EU) 2019/33

(2021/C 66/16)

Ova se obavijest objavljuje u skladu s člankom 17. stavkom 5. Delegirane uredbe Komisije (EU) 2019/33 (1).

OBAVIJEST O STANDARDNOJ IZMJENI KOJOM SE MIJENJA JEDINSTVENI DOKUMENT

„LA JARABA”

PDO-ES-01895-AM01

Datum obavijesti: 16. studenoga 2020.

OPIS I RAZLOZI ODOBRENE IZMJENE

Naslov

DODAVANJE BIJELOG VINA

— Odjeljak 2.1. specifikacije proizvoda „Parametri koje treba uzeti u obzir, granične vrijednosti i dopuštena analitička odstupanja”; izmjena se odnosi i na odjeljak „Opis vina” jedinstvenog dokumenta.

Opis i razlozi

— Potrebno je utvrditi analitičke parametre za bijela vina zbog dodavanja bijelog vina proizvedenog samo od sorte grožđa Sauvignon Blanc.

NOVI TEKST

2.1.2. Bijelo vino Parametar Granična vrijednost Granice dopuštenog odstupanja Najmanja stvarna alkoholna jakost (u % volumnog udjela) ≥ 11,5 ± 0,2 Najmanja ukupna alkoholna jakost (u % volumnog udjela) ≥ 12,5 ± 0,2 Reducirajući šećeri (g/l, izraženo kao glukoza) ≤ 4 ± 0,5 Ukupni sadržaj kiselosti (g/l, izraženo kao vinska kiselina) 4 < AT < 7 ± 0,3 Sadržaj hlapljivih kiselina (meq/l) ≤ 16,7 ± 3 Ukupni sumporov dioksid (mg/l) ≤ 130 ± 15 Sadržaj stroncija (mg/l) ≥ 2,2 ± 0,2

RAZLOG

— S obzirom na to da razgraničeno područje ZOI-ja La Jaraba obuhvaća parcelu grožđa Sauvignon Blanc od kojeg se proizvode vina koja sadržavaju visoke razine stroncija, tražimo izmjenu specifikacije proizvoda kako bi se uključila sorta bijelog grožđa Sauvignon Blanc i bijela vina koja se od nje proizvode.

Naslov

DODAVANJE BIJELOG VINA

— Odjeljak 2.2. specifikacije proizvoda „Svojstva koja treba utvrditi organoleptičkim analizama”; izmjena se odnosi i na odjeljak „Opis vina” jedinstvenog dokumenta.

Opis i razlozi

— Zbog dodavanja bijelog vina koje se proizvodi samo od sorte grožđa Sauvignon Blanc potrebno je utvrditi organoleptičke karakteristike tog bijelog vina.

NOVI TEKST

2.2.4. — bijelo vino koje se proizvedi samo od sorte Sauvignon Blanc, — izgled: čisto, svijetlo i bistro, svijetlo žute boje, — miris: intenzivan i pun, s notama koje su karakteristične za tu sortu, posebno notama bijelog koštuničavog voća i cvjetnim notama, — okus: svjež, svilenkast i uravnotežen.

RAZLOG

— S obzirom na to da razgraničeno područje ZOI-ja La Jaraba obuhvaća parcelu grožđa Sauvignon Blanc od kojeg se proizvode vina koja sadržavaju visoke razine stroncija, tražimo izmjenu specifikacije proizvoda kako bi se uključila sorta bijelog grožđa Sauvignon Blanc i bijela vina koja se od nje proizvode.

Naslov

PROIZVODNJA VINA I POSTUPCI PROIZVODNJE BIJELIH VINA

— Odjeljak 3. specifikacije proizvoda „Posebni enološki postupci”; izmjena se odnosi i na odjeljak „Posebni enološki postupci” jedinstvenog dokumenta.

Opis i razlozi

— S obzirom na to da je sorta Sauvignon Blanc dodana u specifikaciju proizvoda, dodani su i enološki postupci koji se posebno odnose na proizvodnju bijelog vina.

NOVI TEKST

Mošt dobiven gnječenjem i prešanjem bijelog grožđa kojem je uklonjena peteljka taloži se na temperaturi od 15 do 20 oC najmanje 12 sati. Alkoholna fermentacija mošta na temperaturi od 10 do 21 oC u spremnicima od nehrđajućeg čelika. U normalnim okolnostima alkoholnu fermentaciju uzrokuje mikrobna flora u grožđu. Potom slijedi bistrenje, a neposredno prije punjenja u boce vino se filtrira s pomoću filtra s porama velikog promjera kako bi proizvod sadržavao što manje nečistoća.

RAZLOG

— S obzirom na to da je u specifikaciju proizvoda dodano bijelo vino, u proizvodnji i postupcima proizvodnje vina potrebno je razlikovati proizvodnju crnog i bijelog vina.

Naslov

IZMJENA RAZDOBLJA ODLEŽAVANJA

Odjeljak 3. specifikacije proizvoda „Posebni enološki postupci”; izmjena se odnosi i na odjeljak „Posebni enološki postupci” jedinstvenog dokumenta.

Opis i razlozi

Izmjena se odnosi na tekst o proizvodnji i postupcima proizvodnje vina jer je razdoblje odležavanja vina u bačvi i u boci kraće.

NOVI TEKST

3.1. – Mješavina crnih vina s različitim udjelima sorti Tempranillo, Cabernet Sauvignon, Merlot i Graciano. Odležavanje u hrastovim bačvama kapaciteta 225 litara najmanje tri mjeseca. Odležavanje u bocama najmanje mjesec dana.

3.2. – Mješavina crnih vina s različitim udjelima sorti Tempranillo, Cabernet Sauvignon i Merlot. Odležavanje u hrastovim bačvama kapaciteta 225 litara najmanje tri mjeseca. Odležavanje u bocama najmanje mjesec dana.

RAZLOG

— Sve veća tržišna potražnja za vinima s kraćim razdobljima odležavanja.

Naslov

DODAVANJE MAKSIMALNIH PRINOSA

— Odjeljak 5. specifikacije proizvoda „Maksimalni prinosi”; izmjena se odnosi i na odjeljak „Maksimalni prinosi” jedinstvenog dokumenta.

— Opis razloga

— Dodavanje maksimalnih prinosa za sortu Sauvignon Blanc.

NOVI TEKST

5. Maksimalni prinosi Tempranillo: 10 500 kg/ha, što je jednako 73,5 hl/ha. Cabernet Sauvignon: 11 000 kg/ha, što je jednako 77 hl/ha. Merlot: 10 000 kg/ha, što je jednako 70 hl/ha. Graciano: 10 000 kg/ha, što je jednako 70 hl/ha. Sauvignon Blanc: 11 000 kg/ha, što je jednako 77 hl/ha.

RAZLOG

— S obzirom na to da je sorta Sauvignon Blanc dodana u specifikaciju proizvoda, utvrđen je maksimalni prinos za tu sortu.

Naslov

DODAVANJE KORIŠTENE SORTE VINOVE LOZE

— Odjeljak 6. specifikacije proizvoda „Sorte za proizvodnju vina”; izmjena se ne odnosi na jedinstveni dokument.

Opis razloga

— Dodavanje sorte Sauvignon Blanc.

NOVI TEKST

6. Sorte za proizvodnju vina Crne: Tempranillo, Cabernet Sauvignon, Merlot, Graciano. Bijele: Sauvignon Blanc.

RAZLOG

— S obzirom na to da je sorta Sauvignon Blanc dodana u specifikaciju proizvoda, ta je sorta uključena u ovaj odjeljak.

JEDINSTVENI DOKUMENT

1. Naziv proizvoda

„La Jaraba”

2. Vrsta oznake zemljopisnog podrijetla

ZOI – zaštićena oznaka izvornosti

3. Kategorije proizvoda od vinove loze

1. Vino

4. Opis vina

Crno vino

Vino je tamnocrvene boje trešnje i srednjeg do snažnog intenziteta, bogatog i punog okusa crvenih i crnih bobica. Sadržava veći udio stroncija nego druga vina, što je rezultat visokih razina tog elementa u tlu, pa su vina intenzivna, aromatična i puna sa snažnom mineralnom i smolastom notom.

* Najveća ukupna alkoholna jakost mora biti unutar zakonskih ograničenja utvrđenih relevantnim propisima EU-a.

Opća analitička svojstva Najveća ukupna alkoholna jakost (u % volumnog udjela): Najmanja stvarna alkoholna jakost (u % volumnog udjela): 11 Najmanji ukupni sadržaj kiselosti: 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): 15 Najveći ukupni sadržaj sumporova dioksida (u miligramima po litri): 130

Bijelo vino

Čisto, svijetlo i bistro, slamnatožute boje. Intenzivna i puna aroma, s notama koje su karakteristične za tu sortu, posebno notama bijelog koštuničavog voća i cvjetnim notama. Okus je svjež, svilenkast i uravnotežen.

* Najveća ukupna alkoholna jakost mora biti unutar zakonskih ograničenja utvrđenih relevantnim propisima EU-a.

Opća analitička svojstva Najveća ukupna alkoholna jakost (u % volumnog udjela): Najmanja stvarna alkoholna jakost (u % volumnog udjela): 11,5 Najmanji ukupni sadržaj kiselosti: 4 grama po litri, izraženo kao vinska kiselina Najveći sadržaj hlapljivih kiselina (u miliekvivalentima po litri): 10 Najveći ukupni sadržaj sumporova dioksida (u miligramima po litri): 130

5. Enološki postupci

(a) Posebni enološki postupci

Poseban enološki postupak

Alkoholna fermentacija crnog grožđa na temperaturi od 15 do 30 °C u spremnicima od nehrđajućeg čelika ili bačvama od francuskog hrasta. Točenje u spremnike i maceracija tijekom najmanje 10 dana.

Mošt dobiven gnječenjem i prešanjem bijelog grožđa kojem je uklonjena peteljka taloži se na temperaturi od 15 do 20 oC, i to najmanje 12 sati. Alkoholna fermentacija mošta na temperaturi od 10 do 21 oC u spremnicima od nehrđajućeg čelika.

Maksimalni prinos od prešanja grožđa iznosi 70 litara na 100 kg grožđa.

Vino prvo odležava u hrastovim bačvama kapaciteta 225 litara, a zatim u boci tijekom sljedećeg razdoblja:

— mješavina crnih vina s različitim udjelima sorti Tempranillo, Cabernet Sauvignon, Merlot i Graciano: odležavanje u hrastovim bačvama kapaciteta 225 litara najmanje tri mjeseca i odležavanje u bocama najmanje mjesec dana,

— mješavina crnih vina s različitim udjelima sorti Tempranillo, Cabernet Sauvignon i Merlot: odležavanje u hrastovim bačvama kapaciteta 225 litara najmanje tri mjeseca i odležavanje u bocama najmanje mjesec dana,

— crno vino proizvedeno samo od sorte Merlot: odležavanje u hrastovim bačvama kapaciteta 225 litara najmanje šest mjeseci i odležavanje u bocama najmanje šest mjeseci.

Postupak uzgoja

Grožđe se bere nakon postizanja fenolne zrelosti; odabiru se grozdovi najbolje strukture i s najvećom koncentracijom fenolnih spojeva. Jedini organski materijal koji se upotrebljava u vinogradima jest ovčje gnojivo s vlastitog stočarskoga gospodarstva.

(b) Maksimalni prinosi

Tempranillo

73,5 hektolitara po hektaru

Tempranillo

10 500 kilograma grožđa po hektaru

Cabernet Sauvignon

77 hektolitara po hektaru

Cabernet Sauvignon

11 000 kilograma grožđa po hektaru

Merlot i Graciano

70 hektolitara po hektaru

Merlot i Graciano

10 000 kilograma grožđa po hektaru

6. Razgraničeno zemljopisno područje

Razgraničeno područje nalazi se u općini El Provencio (Cuenca). U skladu s registrom vinograda raspored je parcela sljedeći: zona 9, parcele 14b, 14d, 14f, 14h, 26d, 26e, 26h, 26i, 26j, 26k, 26m, 26n, 26v.

Vino se proizvodi od grožđa koje se bere u vinogradima na razgraničenom području te se puni u boce u vinariji koja se nalazi na proizvodnom području.

7. Glavne sorte vinove loze

MERLOT

TEMPRANILLO – CENCIBEL

8. Opis povezanosti

OKOLIŠ (PRIRODNI I LJUDSKI ČIMBENICI)

Kako je vidljivo na karti postojećeg ruralnog katastra Španjolske, La Jaraba je zemljopisni naziv mjesta u kojem se nalazi razgraničeno područje. Nalazi se u dolini ispunjenoj sedimentom. Prijašnji vodotok Cañada de Valdelobos sada povremeno teče kroz to područje i ulijeva se u rijeku Záncara, koja je prirodna granica između pokrajina Cuenca i Albacete. La Jaraba gotovo nema uzvisina, odnosno potpuno je ravna. Nalazi se na nadmorskoj visini od 700 m.

Vinogradi su uvelike zaštićeni šumom hrasta crnike i bora površine 92 ha, što stvara mikroklimu posebno povoljnu za rast vinove loze. Tako su pošteđeni od nestašice vode koju bi mogao prouzročiti topao i suh istočni vjetar, zbog čega grožđe može dulje dozrijevati. Grožđe je stoga bogatije bojilima, visokokvalitetnim taninom i aromama nego grožđe koje se uzgaja izvan razgraničenog područja.

Tlo, koje je iz razdoblja kvartara, oblikuje morfostratigrafsku jedinicu rijeke Guadiane. Sastav mu je različit: uključuje kvarcit, kvarc i mezozojske i miocenske vapnence, što tlu omogućuje da dulje zadrži vlagu i razlikuje ga od okolnih područja, koja imaju mnogo veći udio vapnenca.

Tlo pripada vrsti alfisol, s crvenim mediteranskim tlima na vapnenačkoj podlozi. Ima razvijen profil, pH vrijednost od 7 do 8,5, slab kapacitet razmjene, dobru unutarnju drenažu, dobru penetrabilnost sve do horizontalnih slojeva vapnenca, koji se nalaze na dubini od otprilike 60 do 90 centimetara, a tekstura mu varira od pjeskovite ilovače do gline. Tlo je bogato hranjivim tvarima zbog obilja aluvijalnih elemenata. Osim toga, morfologija plodnog tla bogatog grubim aluvijalnim sedimentima, u kombinaciji s praksom primjene stajskog gnojiva svake godine, pogoduje laganom, svježem profilu tla. Takvo je tlo vrlo pogodno za uzgoj vinove loze, a time je i čimbenik visoke kvalitete grožđa.

Klima je umjereno sredozemna sa značajkama kontinentalne. Najvažnije su godišnje prosječne klimatske vrijednosti sljedeće: temperatura od 14 do 16 °C i 450 mm oborina.

U tlu su utvrđene natprosječne razine stroncija: na pojedinim parcelama više od 100 mg/kg. Točnije, vrijednosti se kreću od 111,67 do 158,41 mg/kg i daleko su veće od onih u tlima susjednih područja, uključujući lokaciju poznatu kao „Los Canforrales”, na kojoj iznose 76,59 mg/kg, te „Manteleros”, s 20,19 mg/kg. U Mantelerosu je ta vrijednost gotovo osam puta manja nego u La Jarabi.

To se izravno odražava na vina, koja imaju razinu stroncija iznad 2,2 mg/l, a neka čak 3,3 m/g. Te su razine znatno više nego u vinima proizvedenima u susjednim područjima, koja imaju udio stroncija od 0,95 do 1,6 mg/l. Stoga se može smatrati da je razina stroncija u vinu pouzdan pokazatelj da je vino proizvedeno u La Jarabi.

Kad je riječ o postupcima proizvodnje, jedini organski materijal koji se upotrebljava ovčje je gnojivo s vlastitog stočarskoga gospodarstva.

Kad je riječ o postupcima prerade, alkoholnu fermentaciju pokreće mikrobna flora u grožđu, a prešanjem se dobiva najviše 70 litara vina na 100 kg grožđa.

OPIS VINA

Vina iz La Jarabe uvjetovana su lokalnim tlom i klimom, koji im daju velik udio fenolnih tvari, stabilnost i eleganciju. Vina imaju dojmljivu strukturu, udio minerala i punoću. Činjenica da su vina odležavala u bačvama i bocama utječe na organoleptička svojstva, a to je tamnocrvena boja trešnje te srednji do snažan intenzitet, pri čemu se u ustima osjeća pun i bogat okus crvenih i crnih bobica. Sadržavaju veći udio stroncija nego druga vina proizvedena izvan razgraničenog područja, što je rezultat visokih razina tog elementa u tlu La Jarabe, pa su vina puna i imaju snažnu mineralnu i smolastu notu.

POVEZANOST

Imanje je smješteno je u riječnoj dolini ispunjenoj sedimentom, obiluje različitim količinama kvarcita, kvarca i vapnenca te ima natprosječnu razinu stroncija u tlu, što pridonosi proizvodnji intenzivnih, aromatskih i punih vina sa snažnom mineralnom i smolastom notom. Razina stroncija vinu daje njegovu istaknutu kvalitetu.

Iako se područje nalazi unutar područja ZOI-ja La Mancha, sljedeći ga čimbenici razlikuju od La Manche.

PRIRODNI ČIMBENICI

Razgraničenje područja temelji se na razini stroncija u tlu koja je znatno viša nego u tlu u okolici. Vina s tog područja stoga imaju istaknutija mineralna svojstva.

U studiji okoliša koje je dostavio podnositelj zahtjeva vidljivo je da su razine stroncija izvan tog područja od 20 do 80 mg/kg, dok se na razgraničenom području kreću od 110 do 160 mg/kg. Vina s tog područja stoga imaju udio stroncija od 2,5 do 3,3 mg/l, a vina iz okolnih vinograda samo oko 1 mg/l.

Osim zbog udjela stroncija, to je područje jedinstveno i zbog činjenice da je okruženo brojnim stablima hrasta crnike i bora, što ga štiti od toplih i suhih istočnih vjetrova. To znači da je klima vlažnija nego u okolnim područjima, čime se produljuje postupak dozrijevanja grožđa. Rezultat je toga intenzivnija boja te jači okus i aroma grožđa, a time i vina.

LJUDSKI ČIMBENICI

Najočitije su razlike u postupcima proizvodnje vina „La Jaraba” i onih u susjednom području ZOI-ju La Mancha (uzet ćemo u obzir odležala crna vina iz La Manche jer je to jedina vrsta koju proizvodi „La Jaraba”) sljedeće:

ZOI LA MANCHA LA JARABA RAZLIKE > 11,5 % vol. > 12,5 % vol. veći udio alkohola < 10 meq/l < 16,7 meq/l veći sadržaj hlapljivih kiselina < 13 000 kg/Ha < 11 000 kg/Ha manja proizvodnja po hektaru ≤ 1,6 mg/l ≥ 2,2 mg/l veći udio stroncija

S obzirom na to da je područje razgraničeno na temelju udjela stroncija u tlu, trenutačno na tom području postoji samo jedna vinarija koja proizvodi vino, a ona pripada podnositelju zahtjeva.

Potrebno je naglasiti da je on vlasnik područja koje je veće od razgraničenog područja. Stoga razgraničenje nije provedeno na temelju vlasništva, nego na temelju prethodno navedenih okolišnih uvjeta.

Nadalje, ako u budućnosti drugi proizvođači pokrenu poslovanje na razgraničenom zemljopisnom području, smiju se koristiti registriranim nazivom ako ispune zahtjeve navedene u specifikaciji. Budući da to područje zauzima oko 75 hektara, sasvim je moguće da će se u budućnosti na njemu otvoriti nove vinarije.

9. Osnovni dodatni uvjeti (pakiranje, označivanje, ostali zahtjevi)

Pravni okvir:

nacionalno zakonodavstvo

Vrsta dodatnog uvjeta:

pakiranje na razgraničenom zemljopisnom području

Opis uvjeta:

Vino se proizvodi od grožđa koje se bere u vinogradima na razgraničenom području te se puni u boce u vinariji koja se nalazi na proizvodnom području. To je zato što proizvodnja crnih vina uključuje drugu fazu odležavanja u bocama u trajanju od najmanje mjesec dana, pri čemu se provodi postupak redukcije. Time se poboljšava kvaliteta vina i zaokružuje njihov okus. Vina su spremna za potrošnju kada postignu organoleptička svojstva utvrđena u specifikaciji proizvoda za svaku vrstu vina. Cilj je osigurati kvalitetu i zajamčiti podrijetlo i kontrolu kako bi se postigla svojstva utvrđena u specifikaciji proizvoda za crna i bijela vina sa ZOI-jem La Jaraba.

Poveznica na specifikaciju proizvoda

http://pagina.jccm.es/agricul/paginas/comercial-industrial/consejos_new/pliegos/MOD_PLIEGO_LA-JARABA_20200529-II.pdf

(1) SL L 9, 11.1.2019., str. 2.